CELEX: 52017PC0318
Language: mt
Date: 2017-06-15
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Polonja biex tikkonkludi ftehim mal-Ukrajna li jkun fih miżuri li jidderogaw mill-Artikoli 2(1)(d) u 5 tad-Direttiva 2006/112/KE dwar is-sistema komuni ta’ taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Pollakka u Ukrena

IL-KUMMISSJONI EWROPEA
            Brussell, 15.6.2017
            COM(2017) 318 final
            2017/0131(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Polonja biex tikkonkludi ftehim mal-Ukrajna li jkun fih miżuri li jidderogaw mill-Artikoli 2(1)(d) u 5 tad-Direttiva 2006/112/KE dwar is-sistema komuni ta’ taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Pollakka u Ukrena
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Skont l-Artikolu 396 tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (minn hawn ’il quddiem ‘‘id-Direttiva dwar il-VAT’’), il-Kunsill, billi jaġixxi b’mod unanimu fuq proposta mill-Kummissjoni, jista’ jawtorizza lil kwalunkwe Stat Membru biex jikkonkludi ftehim, li jista’ jkun fih derogi mid-Direttiva dwar il-VAT, ma’ pajjiż terz jew ma’ korp internazzjonali.
            
            
               Permezz ta’ ittra rreġistrata mal-Kummissjoni fis-7 ta’ Ottubru 2016, il-Polonja talbet awtorizzazzjoni sabiex tikkonkludi ftehim internazzjonali mal-Ukrajna fir-rigward tal-applikazzjoni territorjali tas-sistema tal-VAT għall-manutenzjoni tal-pontijiet tat-triq fil-fruntiera Pollakka u Ukrena. F’konformità mal-Artikolu 396(2) tad-Direttiva dwar il-VAT, il-Kummissjoni infurmat lill-Istati Membri l-oħrajn b’ittra datata l-24 ta’ Jannar 2017. Permezz ta’ ittra datata l-25 ta’ Jannar 2017, il-Kummissjoni nnotifikat lill-Polonja li kellha l-informazzjoni kollha meħtieġa sabiex tqis it-talba.
            
            
               Sabiex jitjieb it-traffiku bejn il-Polonja u l-Ukrajna, dawn il-pajjiżi fasslu abbozz ta’ Ftehim bejniethom għall-manutenzjoni tal-pontijiet tat-triq fil-fruntiera Pollakka u Ukrena (minn hawn ’il quddiem ‘‘il-ftehim’’).
            
            
               Dan il-ftehim jikkonċerna l-manutenzjoni ta’ tliet pontijiet tat-triq fil-fruntiera Pollakka u Ukrena, li huma kollha parzjalment fit-territorju tar-Repubblika tal-Polonja u parzjalment fit-territorju tal-Ukrajna. Dawn il-pontijiet jifformaw parti mis-sistema pubblika tat-toroq tul il-fruntiera bejn iż-żewġ pajjiżi. Żewġ pontijiet tat-triq tal-fruntiera ġew mibnija fuq ix-Xmara Bug fil-fruntiera Pollakka u Ukrena bi spejjeż għall-Polonja, u huma l-proprjetà tal-Polonja: pont tal-azzar bejn Dorohusk u Jagodzin li l-manutenzjoni tiegħu se ssir mill-Ukrajna, u pont tal-konkrit rinfurzat u tal-azzar bejn Zosin u Ustyluh l-manutenzjoni tiegħu se ssir mill-Polonja. 
            
            
               It-tielet pont tat-triq fuq ix-Xmara Bug, bi travi tal-azzar u bi gverta tal-konkrit rinfurzat li jinstab ukoll bejn Dorohusk u Jagodzin, inbena bi spejjeż għaż-żewġ pajjiżi u huwa proprjetà tagħhom it-tnejn. Iż-żewġ pajjiżi qablu li jaqsmu bejniethom il-manutenzjoni sal-punt fejn kull pajjiż għandu jwettaq il-manutenzjoni tal-parti tal-pont li jippossjedi, ħlief għall-manutenzjoni fix-xitwa.
            
            
               F’dak li jirrigwarda l-manutenzjoni fix-xitwa, iż-żewġ pajjiżi għandhom ikunu responsabbli għall-pont tat-triq tal-fruntiera, għat-tul kollu tiegħu, skont min imissu: il-Polonja, mill-1 ta’ Ottubru ta’ kull sena b’numru fard sat-30 ta’ Settembru ta’ kull sena b’numru par u l-Ukrajna: mill-1 ta’ Ottubru ta’ kull sena b’numru par sat-30 ta’ Settembru ta’ kull sena b’numru fard.
            
            
               Fir-rigward tal-applikazzjoni tal-leġiżlazzjoni Pollakka u Ukrena dwar il-VAT, il-ftehim jipprevedi li, għall-provvista ta’ oġġetti u ta’ servizzi maħsuba biex jintużaw għall-manutenzjoni tal-pontijiet tat-triq tal-fruntiera jew partijiet minnhom safejn il-Polonja hija responsabbli għall-manutenzjoni f’konformità mal-Anness tal-ftehim, il-pont tat-triq tal-fruntiera, jew parti minnu, huwa meqjus bħala territorju Pollakk. Il-ftehim jistipula wkoll li, għall-provvista ta’ oġġetti u ta’ servizzi maħsuba biex tjintużaw għall-manutenzjoni tal-pontijiet tat-triq tal-fruntiera jew partijiet minnhom safejn l-Ukrajna hija responsabbli għall-manutenzjoni f’konformità mal-Anness tal-ftehim, il-pontijiet tat-triq tal-fruntiera, jew partijiet minnhom, huma meqjusa bħala territorju Ukren.
            
            
               Il-ftehim jistipula wkoll li l-oġġetti importati mill-pajjiż ta’ wieħed mill-Partijiet Kontraenti fil-pajjiż tal-Parti Kontraenti l-ieħor mhux se jkunu soġġetti għall-VAT fuq l-importazzjonijiet Pollakki jew Ukreni jekk dawn l-oġġetti jintużaw għax-xogħlijiet imwettqa skont dan il-ftehim.
            
            
               F’konformità mal-prinċipju tal-applikazzjoni territorjali stabbilit mid-Direttiva dwar il-VAT, il-provvisti ta’ oġġetti u ta’ servizzi fil-kuntest tax-xogħol ta’ manutenzjoni tal-pontijiet tat-triq imwettqa fuq it-territorju sovran tal-Polonja għandhom ikunu soġġetti għall-VAT fil-Polonja, filwaqt li tali provvisti ta’ oġġetti u ta’ servizzi għax-xogħol ta’ manutenzjoni mwettqa fit-territorju sovran tal-Ukrajna taqa’ ’l barra mill-kamp ta’ applikazzjoni territorjali tad-Direttiva dwar il-VAT. Kieku dawn id-dispożizzjonijiet ġew applikati, kien ikun meħtieġ li ssir kategorizzazzjoni tat-tranżazzjonijiet abbażi tat-territorju li fih ikunu twettqu. Barra minn hekk, kull importazzjoni, mill-Ukrajna għall-Polonja, tal-oġġetti użati għall-manutenzjoni ta’ pont tal-fruntiera kienet tkun soġġetta għall-VAT fil-Polonja. 
            
            
               II-Polonja hija tal-opinjoni li l-applikazzjoni ta’ dawn ir-regoli tinvolvi kumplikazzjonijiet ta’ taxxa għall-kumpaniji kontraenti responsabbli għall-manutenzjoni ta’ dawn il-pontijiet. Għalhekk, hija tal-fehma li d-dispożizzjonijiet dwar it-taxxa tal-ftehim huma ġġustifikati sabiex jiġu ssimplifikati l-obbligi tat-taxxa tal-kuntratturi.
            
            
               Fid-dawl ta’ dan ta’ hawn fuq, il-Polonja titlob li, permezz ta’ deroga mill-Artikolu 5 tad-Direttiva dwar il-VAT, il-pontijiet tat-triq tal-fruntiera jew partijiet minnhom jiġu rikonoxxuti bħala parti mit-territorju Pollakka (jew Ukrena, rispettivament) għall-finijiet tal-provvista ta’ oġġetti u ta’ servizzi u għall-importazzjoni tal-oġġetti maħsuba għall-manutenzjoni ta’ dawn il-pontijiet jew partijiet minnhom mill-Polonja jew mill-Ukrajna.
            
            
               F’diversi okkażjonijiet fil-passat, il-Kunsill kien awtorizza lill-Istati Membri jikkonkludu ftehimiet ma’ pajjiżi terzi f’żoni tal-fruntiera, u dawn il-ftehimiet, inter alia, inkludew dispożizzjonijiet dwar it-taxxa simili għal dawn proposti hawnhekk. Il-Ġermanja ġiet awtorizzata biex tikkonkludi għadd ta’ ftehimiet mal-Polonja
                  2
               , mar-Repubblika Ċeka
                  3
                u mal-Iżvizzera
                  4
               , kif ukoll mal-Awstrija u mal-Iżvizzera
                  5
                flimkien. 
            
            
               Il-Kummissjoni taqbel li t-tassazzjoni uniformi tax-xogħol ta’ manutenzjoni tal-pontijiet tat-triq tal-fruntiera jew parti minnhom, u r-rinunzja tal-ġbir tal-VAT fuq l-importazzjoni tal-oġġetti maħsuba għall-użu f’tali xogħol, jissimplifikaw il-kwistjoni għall-kuntratturi meta mqabbla mal-applikazzjoni tar-regoli normali tat-tassazzjoni.
            
            
               Il-Kummissjoni tqis li l-ftehim inkwistjoni jista’ jkollu, possibbilment, effett pożittiv jew negattiv minuri biss fuq ir-riżorsi proprji tal-Unjoni li jirriżultaw mill-VAT. Madankollu, fid-dawl tal-arranġamenti tat-taxxa stabbiliti fil-ftehim li jimmiraw lejn bilanċ globali, fid-dawl ta’ ftehimiet preċedenti fejn intalab bilanċ ta’ kumpens globali ġie mitlub u b’kont meħud tal-ammonti negliġibbli involuti, il-Kummissjoni tqis li din ma għandhiex tkun ostakolu għall-għoti tal-awtorizzazzjoni mitluba lill-Polonja.
            
            
               Għaldaqstant, il-Kummissjoni hija tal-fehma li l-Polonja jenħtieġ li tiġi awtorizzata biex tikkonkludi l-ftehim propost.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               L-Artikolu 396 tad-Direttiva dwar il-VAT.
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva dwar il-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
               
                  Minħabba l-ambitu ristrett ħafna tad-deroga, il-miżura speċjali hija proporzjonata mal-għan li għandu jintlaħaq.
               
            
            
               •Għażla tal-istrument
            
            
               L-istrument propost: Deċiżjoni ta’ Implimentazzjoni tal-Kunsill.
            
            
               
                  Skont l-Artikolu 396 tad-Direttiva dwar il-VAT, tista’ tingħata deroga mir-regoli komuni dwar il-VAT biss bl-awtorizzazzjoni tal-Kunsill li jaġixxi b’mod unanimu fuq proposta mill-Kummissjoni. L-aktar strument xieraq huwa Deċiżjoni ta’ Implimentazzjoni tal-Kunsill minħabba li din tista’ tiġi indirizzata lil Stat Membru individwali
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba tal-Polonja u tikkonċerna lil dan l-Istat Membru biss.
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill tikkonċerna s-sitwazzjoni fir-rigward tal-manutenzjoni tal-pontijiet tat-triq fil-fruntiera Pollakka u Ukrena. Minħabba l-kamp ta’ applikazzjoni ristrett ta’ din id-deroga, l-impatt se jkun ristrett fi kwalunkwe każ.
               
            
            
               4.IMPLIKAZZJONIJIET BAĠITARJI
            
            
               Il-proposta ma għandha l-ebda impatt fuq ir-riżorsi proprji tal-Unjoni li jirriżultaw mill-VAT minħabba li, fi kwalunkwe każ, l-importaturi jew il-fornituri ta’ pajjiżi terzi jkollhom dritt sħiħ għal tnaqqis tal-VAT imħallas għall-importazzjoni jew għall-provvisti magħmula skont is-sistema normali.
            
            
               2017/0131 (NLE)
            
         
         
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Polonja biex tikkonkludi ftehim mal-Ukrajna li jkun fih miżuri li jidderogaw mill-Artikoli 2(1)(d) u 5 tad-Direttiva 2006/112/KE dwar is-sistema komuni ta’ taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Pollakka u Ukrena
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  6
               , u b’mod partikulari l-Artikolu 396(1) tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fis-7 ta’ Ottubru 2016, il-Polonja talbet awtorizzazzjoni sabiex tikkonkludi ftehim mal-Ukrajna fir-rigward tal-manutenzjoni ta’ tliet pontijiet tat-triq li jaqsmu x-Xmara Bug fil-fruntiera Pollakka u Ukrena (żewġ pontijiet bejn Dorohusk u Jagodzin u t-tielet waħda bejn Zosin u Ustyluh).
            
            
               (2)F’konformità mat-tieni subparagrafu tal-Artikolu 396(2) tad-Direttiva 2006/112/KE, il-Kummissjoni infurmat lill-Istati Membri l-oħrajn bit-talba magħmula mill-Polonja permezz ta’ ittra datata l-24 ta’ Jannar 2017. Permezz ta’ ittra datata l-25 ta’ Jannar 2017, il-Kummissjoni nnotifikat lill-Polonja li kellha l-informazzjoni kollha meħtieġa sabiex tqis it-talba.
            
            
               (3)Ix-xogħol ta’ manutenzjoni mwettaq fit-territorju Pollakk huwa soġġett għall-VAT fil-Polonja, filwaqt li dak imwettaq fit-territorju Ukren jaqa’ barra mill-kamp ta’ applikazzjoni tad-Direttiva 2006/112/KE. Barra minn hekk, kull importazzjoni mill-Ukrajna għall-Polonja tal-oġġetti użati għall-manutenzjoni tal-pontijiet tal-fruntiera hija soġġetta għall-VAT fil-Polonja.
            
            
               (4)Sabiex tiġi żgurata l-kisba tal-għanijiet tal-ftehim, u b’mod partikolari sabiex jitjieb it-traffiku bejn il-Polonja u l-Ukrajna, huwa xieraq li jiġu ssimplifikati r-regoli dwar il-VAT applikabbli għax-xogħlijiet ta’ manutenzjoni u l-importazzjoni relatata tal-oġġetti.
            
            
               (5)Id-deroga mhu se jkollha l-ebda impatt fuq ir-riżorsi proprji tal-Unjoni li jirriżultaw mill-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Polonja hija awtorizzata biex tikkonkludi ftehim mal-Ukrajna li jinkludi dispożizzjonijiet li jidderogaw mill-Artikolu 2(1)(d) u mill-Artikolu 5 tad-Direttiva 2006/112/KE dwar il-kamp ta’ applikazzjoni territorjali tas-sistema ta’ taxxa fuq il-valur miżjud u t-trattament tal-VAT tat-tranżazzjonijiet fir-rigward tal-manutenzjoni tal-pontijiet tat-triq fil-fruntiera Pollakka u Ukrena.
            
            
               Dan il-ftehim jikkonċerna l-manutenzjoni tat-tliet pontijiet tal-fruntiera msemmija fl-Anness.
            
            
               Artikolu 2
            
            
               Permezz ta’ deroga mill-Artikolu 5 tad-Direttiva 2006/112/KE, fir-rigward tal-pontijiet imsemmija fl-Anness li għalihom il-Polonja għandha r-responsabbiltà tal-manutenzjoni tagħhom, safejn dawn il-pontijiet jestendu fuq it-territorju sovran tal-Ukrajna, il-pontijiet tal-fruntiera għandhom jiġu ttrattati bħala parti mit-territorju sovran tal-Polonja, rigward provvisti tal-oġġetti jew tas-servizzi maħsuba għall-manutenzjoni tagħhom.
            
            
               Artikolu 3
            
         
         
            
               Permezz ta’ deroga mill-Artikolu 5 tad-Direttiva 2006/112/KE, fir-rigward tal-pontijiet li għalihom l-Ukrajna għandha r-responsabbiltà tal-manutenzjoni tagħhom, safejn dawn il-pontijiet jestendu fuq it-territorju sovran tal-Polonja, il-pontijiet tal-fruntiera għandhom jiġu ttrattati bħala parti mit-territorju sovran tal-Ukrajna, rigward provvisti tal-oġġetti jew tas-servizzi maħsuba għall-manutenzjoni tagħhom.
            
            
               Artikolu 4
            
            
               Permezz ta’ deroga mill-Artikolu 2(1)(d) tad-Direttiva 2006/112/KE, l-oġġetti importati minn persuni taxxabbli bi dritt sħiħ għal tnaqqis mill-Ukrajna għall-Polonja ma għandhomx ikunu soġġetti għall-VAT safejn dawk l-oġġetti jintużaw għall-manutenzjoni tal-pontijiet imsemmija fl-Anness. 
            
            
               Artikolu 5
            
            
               Din id-Deċiżjoni hija indirizzata lir-Repubblika tal-Polonja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  
                  
                        Id-Deċiżjoni tal-Kunsill 
                     
                        95/115/KE
                     
                      tat-30 ta’ Marżu 1995 (ĠU L 80, 8.4.1995, p. 47); Id-Deċiżjoni tal-Kunsill 
                     
                        96/402/KE
                     
                      tal-25 ta’ Ġunju 1996 (ĠU L 165, 4.7.1996, p. 35); Id-Deċiżjoni tal-Kunsill 
                     
                        95/435/KE
                     
                      tat-23 ta’ Ottubru 1995 (ĠU L 257, 27.10.1995, p. 34) u d-Deċiżjoni tal-Kunsill 
                     
                        2001/741/KE
                     
                      tas-16 ta’ Ottubru 2001 (ĠU L 278, 23.10.2001, p. 28).
                  
               
               
                  
                     (3)
                  Id-Deċiżjoni tal-Kunsill 97/188/KE tas-17 ta’ Marzu 1997 (ĠU L 80, 21.3.1997, il-21 ta’ Marzu 1997 p. 18); Id-Deċiżjoni tal-Kunsill 97/511/KE tal-24 ta’ Lulju 1997 (ĠU L 214, 6.8.1997, p. 39) u d-Deċiżjoni tal-Kunsill 2001/742/KE tas-16 ta’ Ottubru 2001 (ĠU L 278, 23.10.2001, p. 30).
               
               
                  
                     (4)
                  Id-Deċiżjoni tal-Kunsill 2003/544/KE tal-15 ta’ Lulju 2003 (ĠU L 186, 25.7.2003, p. 36) u d-Deċiżjoni tal-Kunsill 2005/911/KE tat-12 ta’ Diċembru 2005 (ĠU L 331, 17.12.2005, p. 30).
               
               
                  
                     (5)
                  Id-Deċiżjoni tal-Kunsill 2007/485/KE tal-10 ta’ Lulju 2007 (ĠU L 182, 12.7.2007, p. 29).
               
               
                  
                     (6)
                  ĠU 347, 11.12.2006, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 15.6.2017
            COM(2017) 318 final
            ANNESS
            tal-
            Porposta għal Deċiżjoni ta' Implimentazzjoni tal-Kunsill
            li tawtorizza lir-Repubblika tal-Polonja biex tikkonkludi ftehim mal-Ukrajna li jkun fih miżuri li jidderogaw mill-Artikoli 2(1)(d) u 5 tad-Direttiva 2006/112/KE dwar is-sistema komuni ta’ taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Pollakka u Ukrena
            
               
         
         
            
               ANNESS
            
            
               Lista tal-pontijiet imsemmija fl-Artikolu 1
            
            
               1.L-Ukrajna għandha twettaq il-manutenzjoni tal-pont tat-triq tal-fruntiera li ġej, mibni bi spejjeż għall-Polonja u li huwa proprjetà tal-Polonja, fil-fruntiera Pollakka/Ukrena:
            
            
               Pont tal-azzar twil 186.68 metru fuq ix-Xmara Bug, bejn Dorohusk u Jagodzin, tul it-triq nazzjonali Pollakka Nru 12 u t-triq pubblika Ukrena ta’ importanza statali Nru M-07.
            
            
               2.Il-Polonja għandha twettaq il-manutenzjoni tal-pont tat-triq tal-fruntiera li ġej, mibni bi spejjeż għall-Polonja u li huwa proprjetà tal-Polonja, fil-fruntiera Pollakka/Ukrena:
            
            
               Pont tal-konkrit rinfurzat u tal-azzar twil 160.38 metru fuq ix-Xmara Bug, bejn Zosin u Ustyluh, tul it-triq nazzjonali Pollakka Nru 74 u t-triq pubblika Ukrena ta’ importanza statali Nru N-22.
            
            
               3.Il-manutenzjoni tal-pont tat-triq tal-fruntiera fuq ix-Xmara Bug, bi travi tal-azzar, bi gverta tal-konkrit rinfurzat u b’tul totali ta’ 189.43 m, li nbena bi spejjeż għaż-żewġ Partijiet u li huwa proprjetà tagħhom it-tnejn, li jinstab bejn Dorohusk u Jagodzin, tul it-triq nazzjonali Pollakka Nru 12 u t-triq pubblika Ukrena ta’ importanza statali Nru M-07, għandha ssir miż-żewġ Partijiet b’tali mod li kull Parti għandha twettaq il-manutenzjoni tal-parti tal-pont li tippossjedi, bl-esklużjoni tal-manutenzjoni fix-xitwa.
            
            
               Il-partijiet li ġejjin għandhom ikunu responsabbli għall-manutenzjoni fix-xitwa tal-pont tat-triq tal-fruntiera, għat-tul kollu tiegħu:
            
            
               (1)il-Polonja: mill-1 ta’ Ottubru ta’ kull sena b’numru fard sat-30 ta’ Settembru ta’ kull sena b’numru par;
            
            
               (2)l-Ukrajna: mill-1 ta’ Ottubru ta’ kull sena b’numru par sat-30 ta’ Settembru ta’ kull sena b’numru fard.